**Govor Marijana Križmana, predsednika ZZB NOB Slovenije, na slavnostni seji ob Dnevu upora proti okupatorju in 100. obletnici rojstva Karla Destovnika Kajuha**

Ljubljana, 22. april 2022

Tovarišice in tovariši, spoštovani prisotni

Slavnostni nagovor bom začel s Kajuhom, na katerega smo zelo ponosni, saj nam je zapustil bogato kulturno dediščino katere se noben narod ne bi sramoval, ravno nasprotno, njegov pesniški opus je resnično velika stvaritev. Letos slavimo 100. obletnico njegovega rojstva. Letošnje, Kajuhovo leto, posvečamo spominu na čutečega, naprednega in aktivnega mladega človeka, ki ga poznamo predvsem kot pesnika, pa tudi kot zavzetega kulturnika in partizana. Vse to je bil Karel Destovnik Kajuh. S svojo pesmijo se je povsem približal tudi idejnim in političnim težnjam slovenskega ljudstva v tem času. Njegova pesniška dela so dosegla vrh v polemični »Slovenski pesmi«, ciklusu ljubezenske in nekaterih pesmih, posvečenih ženskam. V začetku leta 1944 je Kajuh z znamenito 14. divizijo odšel prek Hrvaške na Štajersko. Tam je 22. februarja, v Šentvidu pri Zavodnjah, ob nenadnem napadu nemške patrulje padel. Star je bil komaj 21 let. Njegovo bogato, zavedno in ustvarjalno, a žal kratko življenje, je takrat kruto prekinila »slovenska hitlerjevska roka« kot je nedavno v našem časopisu zapisal dr. Matjaž Kmecl. Za sofinanciranje in priznanje Kajuhovega leta se je Zveza borcev s svojim glasilom Svobodna beseda prijavila na javni razpis kulturnega ministrstva za sofinanciranje programskih vsebin medijev za leto 2022. Po dolgem času smo vendarle preje odločbo s sledečo obrazložitvijo: *»V sofinanciranje se ne sprejme projekt prijavitelja Zveze združenj borcev za vrednote NOB Slovenije z naslovom »Kajuhovo leto«.«*

V izjavi za javnost smo posredno odgovorili kulturnemu ministru Vasku Simonitiju:

Kajuhovo leto je projekt, ki po mnenju strokovne komisije Ministrstva za kulturo ne dosega *»visoko kakovost in komunikativnost, še v manjši meri pa aktualnost in izvirnost. /…/ Projekt je manj pomemben za uresničevanje pravice do javnega obveščanja in objektivne obveščenosti. /…/ Projekt je nepomemben z vidika zagotavljanja rednega in objektivnega ter uravnoteženega predstavljanja političnega delovanja in stališč raznih organizacij in posameznikov…«* Ne, to ni prvoaprilska šala, odločba ministrstva je namreč datirana na ta datum, to je le nekaj strokovnih ugotovitev iz odločbe komisije kulturnega ministrstva, pod katero se je podpisal minister dr. Vasko Simoniti, s katero je ta zavrnila sofinanciranje Kajuhovega leta, kot projekta s katerim se je borčevsko glasilo Svobodna beseda prijavilo na razpis za medije.

Strokovna komisija je našo prijavo analizirala vse od 25. novembra lani, ko je Svobodna beseda oddala prijavo na razpis za medije. Kulturni minister je z odločbo mirno odrekel sofinanciranje mesečnika Svobodna beseda, ki izhaja v nakladi petnajst tisoč izvodov in je edino glasilo, ki javnosti predstavlja zgodovinsko tematiko partizanstva, NOB, akterjev tega obdobja ter zgodovinsko pomembnih pridobitev med NOB za slovenski narod. A bolj kot nefinanciranje bode v oči žaljiva ocena strokovne komisije, pod katero se je podpisal minister Simoniti, z ocenami o nekompetentnosti piscev glasila, o neuravnoteženosti poročanja o političnih stališčih. Ravno slednje je res smešno, saj Svobodna beseda pač ni politično glasilo, temveč glasilo nevladne organizacije in nikakor ne predstavlja političnega delovanja organizacije. Vsaj to bi strokovna komisija v rubriki prijavnice, v kateri je opis glasila Svobodna beseda, lahko prebrala oz. razumela.

A, če je že odločanje strokovne komisije vedno subjektivno, čeravno bi naj bilo strokovno, ob tem pa je neznano kakšne reference za odločanje ima strokovna komisija, pa je odločitev kulturnega ministra Simonitija, da Kajuh pač ne predstavlja aktualnosti in izvirnosti ter nepomembnost Kajuhovega leta, več kot žaljivo do dediščine in identitete slovenstva, zlasti pa zgodovinsko pomembnih pridobitev Slovencev med NOB, pri čemer je prav razvoj kulture poudarjal, da narodnoosvobodilni boj, katerega je vodila OF, ni bil samo vojaško in politično gibanje, temveč predvsem narodno gibanje, s srcem in dušo za slovenstvo, kar se je odražalo tudi v veličini poudarjanja slovenske kulture, tako v liriki, zapeti partizanski pesmi, gledališču, zborovskem petju, v partizanskem tisku in mnogih drugih naprednih aktivnostih pripadnikov Osvobodilne fronte.

Žal je Kajuh za kulturno ministrstvo preveč »nekulturen«, da bi mu vsaj ob 100. obletnici rojstva to podalo priznanje ali ga vsaj nekje omenilo, če že ne premore tolikšne politične kulture, da bi se Kajuha spomnili na primeren, kulturen način.

A ne skrbite, Svobodna beseda bo preživela tudi takšne nekulturne udarce kulturnega ministra in bo ob Kajuhovem letu, katerega je kot edina organizacija v Sloveniji proglasila zgolj Zveza združenj borcev za vrednote NOB Slovenije, pripravila spoštljiv poklon do enega največjih partizanskih pesnikov, katerega prispevek je, ne glede na vsa (ne)strokovna mnenja kulturnega ministrstva, neminljiv in neprecenljiv.

*»Zdahnili bi, da ne trpimo z uporno, dvignjeno glavo!« (Kajuh, Slovenska pesem)*

In sedaj še ena bolna domislica aktualne vlade, ki si na vse kriplje prizadeva izbrisati OF iz spomina slovenskega naroda. Že lani, 13. maja, so organizirali državno proslavo na Mali Gori, kot po mnenju vladnih ljudi - nov mejnik upora slovenskega naroda proti okupatorju. In to boja proti okupatorju, s katerim so nekatere politične sfere Slovenstva med NOB ne samo sodelovale, temveč so z zaprisego tudi formalno postale del okupatorske vojske. Letos vlada ponovno organizira proslavo na Mali Gori in s tem vztrajno poskuša vsiliti nov zgodovinski mejnik upora slovenskega naroda. Prepričan sem, da jim bo zmanjkalo časa.

Tovarišice in tovariši!

Pred nami je zgodovinska odločitev: Bolj kot kadarkoli prej je nujno, da se podamo na volišča. To je priložnost za vse, ki želimo dobro svoji državi, nam samim in prihodnjim rodovom. Vsak od nas lahko prispeva, da zaustavimo razkroj demokratične ureditve Slovenije ter njeno vračanje v zgodovinsko preživelo partijsko avtokracijo, ki nadzira vse: policijo, sodstvo, neodvisne institucije in medije, ki je vse bolj podobna oblasti kakršna danes vlada v Orbanovi Madžarski in kakršni smo se pred skoraj 32. leti zoperstavili na plebiscitu.

Na volitvah šteje vsak glas! Šteje zato, da zaustavimo nestrpno in zaničevalno javno govorico, prezir, sovraštvo, laži, diskvalifikacije in politikantsko prikrojevanje zgodovine vse bolj razklanega naroda; da razkrijemo prozorno in ceneno politično navijaštvo, da ustavimo iz tujine kupljena strankarska javna trobila in da razklenemo okove, v katere je Janševa partija vklenila tudi javno RTV. Dovolj je prikrivanja socialnih stisk ljudi in revščine, laganja, korupcije, draginje in cenenega predvolilnega podkupovanja, ki nas vodi v neobvladljivo zadolževanje države! Zaustavimo nerazumno in nedopustno izzivanje sedanje vlade v svetovni politiki, saj to resno ogroža Slovenijo ter ji jemlje vpliv in ugled.

Glasovanje ni le naša pravica, je tudi naša demokratična moč!

Spoštovane članice in člani Zveze združenj borcev za vrednote NOB Slovenije, hvala za vse kar počnete, da ohranjate vrednote in spomin na slavni del slovenske zgodovine, ko je OF slovenskega naroda organizirala in napovedala krvavi boj proti okupatorju, ga premagala in postavila temelje svobode in miru. Pred enaintridesetimi leti smo dobili svojo državo, katero so zgodovinsko soustvarjali Maistrovi borci, Tigrovci, partizani, nekdanji miličniki, Teritorialna obramba in številni srčni posamezniki. In te svobode, demokracije in nenazadnje naše ponosne zgodovine, zgodovine slovenskega naroda ne bomo dopustili potvarjati Janši in njegovi avtokratski politiki, zato bomo šli na volitve!

Spoštovani prejemniki visokih priznanj Zveze združenj borcev za vrednote NOB Slovenije, čestitam vam in se vam obenem v imenu Zveze zahvaljujem za vaše delo, pripadnost, tovarištvo in negovanje tradicij narodnoosvobodilnega boja. Hvala vam!

Smrt fašizmu!